ቢሮው ትምህርት ቤቶችን እያደራጀ መሆኑን ገለጸ
 አዲስ አበባ፡- የኮሮና ቫይረስ ወረርሽኝን በመከላከል ሂደት በቤት ላሉ ተማሪዎች ትምህርት እንዲደርስ ከማድረግ በተጓዳኝ በመደበኛነት የሚሰራቸውን ትምህርት ቤቶችን የማደራጀት ተግባሩን እያከናወነ እንደሚገኝ የአማራ ክልል ትምህርት ቢሮ ገለጸ፡፡የቢሮው ምክትል ኃላፊ አቶ ሙላው አበበ ለአዲስ ዘመን ጋዜጣ እንደገለጹት፤ ወረርሽኙን በመከላከል ሂደት በቤት ላሉ ተማሪዎች ትምህርት እንዲያገኙ እያደረገ ይገኛል፡፡ ከዚህ በተጓዳኝ ግን ተማሪዎች ወደ ትምህርት ቤት በሚመለሱበት ወቅት ትምህርት ቤቶች ምሉዕ ሆነው እንዲቀበሉ ለማስቻል ትምህርት ቤቶችን በቁሳቁስ የማሟላት ተግባር እያከናወነ ይገኛል፡፡እንደ አቶ ሙላው ገለጻ፤ የኮቪድ 19 ወረርሽኝ መከሰትን ተከትሎ አጠቃላይ የመማር ማስተማር ሂደቱ እንደተቋረጠ የሚታወቅ ነው፡፡ ይሄን ተከትሎም ቢሮው በፕላዝማ፣ በራዲዮ፣ በቴሌግራም፣ በሶፍት ኮፒና በርሃድ ኮፒ መንገዶች ትምህርት ለተማሪዎች እንዲደርስ እያደረገ ይገኛል፡፡ ከዚህ በተጓዳኝም ችግሩ ተቃልሎ ተማሪዎች ወደ ትምህርት ገበታቸው ሲመለሱ ትምህርት ቤቶች ምሉዕ ሆነው ተማሪዎችን እንዲቀበሉ ለማስቻል የሚያግዙ ትምህርት ቤቶችን በቁሳቁስ የማሟላት ተግባር እየተከናወነ ይገኛል፡፡በዚህም ያልተሰሩ የቤት ስራዎችን ከመጨረስ አኳያ ጊዜያዊ የተግባር መርሃ ግብር ወርዷል፡፡ ይህ መርሃ ግብር ሰነድ ከሁኔታው ስፋትና ቅለት ጋር ተያይዞ የሚከለስ ሲሆን፤ ለዚህ አይነት ተግባር ከፌዴራል መንግስት ጀምሮ የወጣ እቅድ አለ፡፡ ይህ እቅድ የሚያተኩረውም፣ ለምሳሌ፣ ችግሩ ቶሎ ተቀርፎ ትምህርት ቢጀመር ምን ምን ጉዳዮች ላይ አተኩሮ ርብርብ ማድረግ ይገባል? ትምህርት ቤቶችንስ እንደገና እንዴት ማስጀመር ይቻላል? ተቋርጦ የነበረውን ትምህርትስ በምን መልኩ ነው በአጭር ጊዜ ውስጥ ማጠናቀቅ የሚቻለው? ትምህርት ቤቶችስ ለዚህ ምን አይነት ዝግጅት ማድረግ አለባቸው? የሚሉ ጉዳዮችን ያካተተ ነው፡፡ይሄን መሰረት በማድረግም አሁን ትምህርት ቤቶች ውስጥ ርዕሰ መምህራን አሉ፡፡ እነዚህ ርዕሰ መምህራን ከወረዳ ትምህርት ጽህፈት ቤቶች ጋር እየተነጋገሩ ከክልልና ከፌዴራል የሚወርዱ አቅጣጫዎችን ለማስፈጸም ዝግጅት በማድረግ በኩል ምን መስራት አለብን፤ የቱስ ላይ ትኩረት ማድረግ አለብን የሚለውን ይዘው እየሰሩ ነው ያለው፡፡ ቢሮውም አስቀድሞ እቅዶችን በየጊዜው ያወርዳል፡፡ ከዚህ ባለፈ ግን ከዚህ በፊት ጉድለት የነበረባቸውና ቀድመው መሰራት ያለባቸው ትምህርት ቤቶችን የማደራጀት ተግባር እየተከናወነ ይገኛል፡፡ ለምሳሌ፣ የተማሪ ወንበሮችንና መጽሐፍትን የማሟላት ተግባር እየተከናወነ ሲሆን፤ በተለይም ከመጽሐፍት አኳያ ቀደም ሲልም ታትመው ተሰራጭቷል፤ አሁንም ያለውን የመጽሐፍት ክፍተት ከትምህርት አይነትና ከተማሪ ቁጥር አኳያ በመለየት ወደ ህትመት እንዲገቡ አድርጓል፡፡ ይሄም ከተማሪ ቁጥር አንጻር በተለይ ከክፍል ክፍል በሚኖረው ሽግግር ወቅት እጥረት እንዳይገጥም ማስቻልን መሰረት ያደረገ ሲሆን፤ እጥረት ያለባቸውን የትምህርት ይዘቶች በመለየትም ነው፡፡በመሆኑም ቢሮው እነዚህንና መሰል ትምህርት ቤቶችን በቁሳቁስ የማደራጀት ስራዎች እየተከናወነ ሲሆን፤ እነዚህም ቢሮው ከዚህ በፊት ማከናወን የነበረበት ስራዎች ናቸው፡፡ አሁን ላይ ደግሞ ትምህርት የቆመ እንደመሆኑም የትምህርት ቤቶችን ግብዓት የማሟላት ስራዎች እየተከናወኑ ነው፡፡ እነዚህም በነበረው መንገድ እየተከናወኑ ያሉ እንጂ የተቋረጠ ነገር የለውም፡፡ በመሆኑም ይሄንን አድርጎም ወደ ትምህርት ለመመለስና ለቀጣይ ትምህርት የሚያስፈልጉ ነገሮችን ምሉዕ አድርጎ ለመግባት እየሰራ ሲሆን፤ ለዚህ ተግባር ውጤታማነትና አሁን ያለውን ችግር ለመሻገር በሚደረገው ጥረት ውስጥ ሁሉም የበኩላቸውን ሊወጡ ይገባል፡፡አዲስ ዘመን ግንቦት 22 /2012 ዓ.ም